นักวิเคราะห์ชี้นำตัวหุ้น
หุ้นเปราะบางบวก 2 จุด รายย่อยขายทำกำไร ลงทุนช่วงนี้ นักลงทุนต้องอ่านบทวิเคราะห์หนัก เน้นตัวมีข่าว นักวิเคราะห์แนะนำ
9 ก.ค. 2553

หุ้นเปราะบางบวก 2 จุด รายย่อยขายทำกำไร ลงทุนช่วงนี้ นักลงทุนต้องอ่านบทวิเคราะห์หนัก เน้นตัวมีข่าว นักวิเคราะห์แนะนำ
ดัชนีดาวโจนส์ทะลุ 10,000 จุด ดันตลาดหุ้นบวกทั่วเอเชียยกเว้นจีน ส่วนหุ้นไทยผันผวนหนัก ระหว่างวันขึ้นไปทำสถิติสูงสุดใหม่ของปีนี้ที่ระดับ 826.03 จุด และเป็นดัชนีที่สูงสุดในรอบ 2 ปี ก่อนเผชิญแรงขายทำกำไรออกมากดดัชนีหล่นลงมาปิดต่ำสุดของวันที่ 817.57 จุด เพิ่มขึ้น 2.89 จุด ด้วยมูลค่าการซื้อขาย 29,337 ล้านบาท เพราะมีแรงขายหุ้นตัวใหญ่ออกมา เช่น บริษัท ปตท. 
ขณะที่ต่างชาติซื้อสุทธิ 112 ล้านบาท สถาบันซื้อ 1,080 ล้านบาท พอร์ต บล. ขาย 308 ล้านบาท และรายย่อยขาย 884 ล้านบาท 
ทั้งนี้ ยังมีการซื้อหุ้นขายบิ๊กล็อตบริษัท บ้านปู (BANPU) รวม 7.85 แสนหุ้น มูลค่ารวม 492.65 ล้านบาท ในราคาเฉลี่ย 627.58 บาท ขณะที่ราคาหุ้นในกระดานหลักปิดที่ 622 บาท ลดลง 10 บาท 
นายพิชัย เลิศสุพงศ์กิจ ผู้อำนวยการฝ่ายอาวุโสฝ่ายการตลาด บริษัทหลักทรัพย์ (บล.) ธนชาต กล่าวว่า ดัชนีหุ้นที่เหวี่ยงแรงจากบวกเกือบ 12 จุด มาปิดเพิ่มขึ้นเพียง 2 จุดเศษ เป็นการตอกย้ำว่าตลาดหุ้นไทยมีผู้เล่นหลักเป็นนักลงทุนภายในประเทศ 
ทั้งนี้ เมื่อวันที่ 7 ก.ค.ที่ผ่านมา ได้มีการพูดคุยในสมาคมนักวิเคราะห์ และมีความเห็นตรงกันว่าเงินทุนต่างประเทศน่าจะเข้ามาลงทุนในตลาดหุ้นไทยน้อยลงในช่วงครึ่งปีหลัง เพราะตลาดหุ้นโลกมีความเสี่ยงเรื่องเศรษฐกิจชะลอตัวลง ทำให้หุ้นขนาดใหญ่ปรับตัวขึ้นลำบากมาก นักลงทุนหันมาสนใจหุ้นขนาดกลางและขนาดเล็กที่มีข่าวแทน
“ช่วงนี้นักลงทุนจะต้องทำการบ้านมากขึ้น และนักวิเคราะห์จะมีบทบาทสำคัญในการคัดสรรหุ้น ถ้าหากมีคำแนะนำให้ซื้อหุ้นตัวใดตรงกัน ราคาก็มักจะขึ้น” นายพิชัย กล่าวบล.พัฒนสิน ออกบทวิเคราะห์ยืนยันว่า ดัชนีหุ้นมีโอกาสที่จะดีดตัวขึ้นแตะระดับ 840 จุด ได้ภายในเดือน ก.ค.นี้ 
สำหรับสาเหตุที่ดัชนีมีโอกาสที่จะปรับตัวขึ้น เพราะตัวเลขเศรษฐกิจสหรัฐเริ่มออกมาดี และคาดว่าจีนอาจจะถอนมาตรการคุมความร้อนแรงของธุรกิจอสังหาริมทรัพย์